เทสลากับสหภาพแรงงาน

บริษัทเทสลาเป็นผู้ผลิตรถยนต์ไฟฟ้าสัญชาติอเมริกันที่มีลูกจ้างมากกว่า 140,000 คนทั่วโลก (ข้อมูล ณ เดือนมกราคม 2024) ในจำนวนนี้แทบไม่มีใครเลยที่จัดตั้งสหภาพแรงงานขึ้น ซีอีโอของเทสลา อีลอน มัสก์ ได้ให้ความเห็นในเชิงลบต่อสหภาพแรงงานในบริบทที่เกี่ยวข้องกับเทสลา แม้ว่าจะมีข้อกล่าวหาเรื่องอัตราการบาดเจ็บในงานที่สูง, ชั่วโมงการทำงานยาวนาน และค่าจ้างที่ต่ำกว่าในอุตสาหกรรมเดียวกัน ความพยายามในการจัดตั้งสหภาพล้วนล้มเหลวเป็นส่วนมาก ปัจจุบันยังคงมีข้อพิพาทแรงงานจำนวนมากที่ยังดำเนินอยู่ระหว่างเทสลากับสหรัฐอเมริกา เยอรมนี และ สวีเดน

เทสลาเป็นบริษัทผู้ผลิตรถยนต์รายใหญ่ของอเมริกันเจ้าเดียวที่ไม่มีสหภาพแรงงานเป็นผู้แทนในสหรัฐอเมริกา ความพยายามในการจัดตั้งสหภาพแรงงานทั้งในโรงงานที่ฟรีมอนต์ และ กีกาแฟ็กตอรีนิวยอร์ก ล้วนไม่ประสบผลสำเร็จ ในช่วงปลายปี 2023 ยูไนเต็ดออโตเวิร์กเกอร์ ได้ประกาศว่าจะมีความพยายามใหม่ในการจัดตั้งสหภาพอีกครั้ง

ในประเทศเยอรมนี กีกาแฟ็กตอรี แบร์ลีน-บรันเดินบสร์ค ซึ่งมีสถานะไร้สหภาพและมีค่าจ้างที่ต่ำกว่ามาตรฐานอุตสาหกรรมเดียวกันส่งผลสั่นคลอนอำนาจเชิงโครงสร้างของอีเกเมทาล ซึ่งเป็นสหภาพแรงงานอุตสาหกรรมยานยนต์ของเยอรมนี กีกาแฟ็กตอรี แบร์ลีน-บัรนเดินบวร์ค และเทสลาออโตเมชัน มีสภาอาชีพ แต่ไม่มีการครอบคลุมตามข้อตกลงเกี่ยวกับสภาพการจ้างที่มาจากการตกลงของสหภาพ เทสลาออโตเมชันเคยลงนามในข้อตกลงจ้างงานฉบับหนึ่งที่เกี่ยวข้องกับการจัดสรรค่าจ้าง ร่วมกับสภาอาชีพ แต่ในชณะเดียวกันกลับปฏิเสธข้อตกลงสภาพการจ้างที่มีฐานะเทียบเท่ากันกับอีเกเมทาล

ช่างกลเทเอ็มสวีเดน (TM Sweden mechanics) ซึ่งมีความสัมพันธ์กับเอเอฟเมทาล จัดการหยุดงานประท้วงครั้งใหญ่ในวันที่ 27 ตุลาค  2023 ซึ่งขยายออกไปอีกหลังสหภาพแห่งอื่น ๆ ในสวีเดน เดนมาร์ก และนอร์เวย์ เข้าร่วมผ่านการประท้วงหยุดงานเพื่อแสดงจุดยืนร่วม การหยุดการประท้วงในครั้งนี้ถือเป็นครั้งที่ยาวนานที่สุดในสวีเดนนับตั้งแต่ข้อตกลงซัลสยือบาเดินในปี 1938

## สหรัฐอเมริกา
เทสลาเป็นบริษัทผู้ผลิตยานยนต์รายใหญ่เจ้าเดียวของประเทศที่ไม่มีสหภาพเป็นผู้แทนของแรงงาน บรรดาความพยายามจะจัดตั้งสหภาพทุกครั้งนับตั้งแต่ปี 2017 ล้วนไม่ประสบผลสำเร็จ ความพยายามครั้งเหล่านี้นำโดยยูไนเต็ดออโตเวิร์กเกอส์ (United Auto Workers; UAW) ที่โรงงานที่ฟรีมอนต์ตั้งแต่ปี 2017 ยูไนเจ็ดสตีลเวิร์กเกอส์ และ ภราดรภาพแรงงานไฟฟ้านานาชาติ ที่กีกาแฟ็กตอรีนิวยอร์ก (กีกานิวยอร์ก) ในปี 2018 และ เวิร์กเกอส์ยูไนเต็ด ที่กีกานิวยอร์ก ในปี 2023 หลายเดือนต่อมา UAW ประกาศความพยายามจัดตั้งสหภาพในระดับประเทศอีกครั้ง

ในสหรัฐอเมริกา นายจ้างมักต่อต้านการจัดตั้งสหภาพแรงงานเป็นเรื่องปกติ ในกรณีที่มีการแทรกแซงโดยผิดกฎหมาย เช่น การใข้แรงงานอย่างไม่เป็นธรรม แม้จะมีรัฐบัญญัติแรงงานสัมพันธ์แห่งชาติ ซึ่งบัญญัติสิทธิแรงงานไว้ในกฎหมาย แต่ไม่สามารถนำมาบังคับใช้ได้ตามกฎหมายแพ่ง เป็นต้นว่าไม่สามารถบังคับใช้บทลงโทษทางแพ่งได้ นายจ้างในที่ทำงานสามารถจัดตั้งสหภาพได้หากเสียงส่วนมากลงนามในบัตรสหภาพ หรือลงคะแนนเสียงในการเลือกตั้งที่มีการกำกับ แม้ว่าในภาพรวมแล้วจะมีความหนาแน่นของสหภาพในสหรัฐอยู่ไม่มาก แต่นับตั้งแต่สหภาพต่าง ๆ จัดตั้งขึ้นสำเร็จ ความสนใจในระดับสาธารณะก็ได้ฟื้นกลับมาอีกครั้ง นักสังคมวิทยา จอชัว เมเยอร์ (Joshua Mayor) ระบุว่าความพยายามในการจัดตั้งสหภาพบางครั้งไม่สำเร็จไม่ใช่เพราะแรงงานต่อต้านสหภาพ แต่เป็นเพราะแรงงานไม่เชื่อมั่นว่าตนจะชนะได้ ว่าที่ประธานาธิบดีสหรัฐ ดอนัลด์ ทรัมป์ เคยระบุในบทสัมภาษณ์กับมัสก์ว่าเขาสนับสนุนนโยบายของมัสก์ที่จะสลายสหภาพ ยูไนเต็ดออโตเวิร์กเกอร์ต่อมาได้ยื่นฟ้องความผิดฐานละเมิดแรงงานต่อทรัมป์และมัสก์

### โรงงานที่ฟรีมอนต์
เทสลาซื้อโรงงานของ NUMMI ซึ่งเคยมีสหภาพ ในฟรีมอนต์ รัฐแคลิฟอร์เนีย ในปี 2010 ต่อมากลายเป็สโรงงานเทสลาฟรีมอนต์ ข้อมูล ณ ปี 2024 เทสลามีลูกจ้าง 70,000 คนทั่วสหรัฐ ในจำนวนนี้ 20,000 คนทำงานที่โรงงานในฟรีมอนต์

ประธานยูไนเต็ดออโตเวิร์กเกอส์ (United Auto Workers; UAW) เดนนิส วิลเลียมส์ เคยแสดงความสนใจในการจักตั้งสหภาพที่โรงงานนี้ในเดือนพฤษภาคม ไม่นานหลังเทสลาประกาศเพิ่มเป้าการผลิตรายปีเป็น 500,000 คันภายในปี 2018 ซึ่งจะสามารถทำให้เทสลาขึ้นเป็นหนึ่งในสิบผู้จำหน่ายยานยนต์ใหม่ในสหรัฐ ในฤดูใบไม้ร่วงปี 2016 โฌเซ มาร์ติน (Jose Moran) ลูกจ้างคนหนึ่งของโรงงานที่ฟรีมอนต์ ติดต่อกับ UAW ก่อนจะประกาศต่อสาธารณะพร้อมการรณรงค์ "อนาคตที่เท่าเทียมที่เทสลา" (Fair Future at Tesla) ในเดือนกุมภาพันธ์ 2017 โดยอ้างมูลเหตุจูงใจว่ามาจากอัตราการบาดเจ็บที่สูง, ชั่วโมงทำงานที่ยาวนาน และค่าจ้างที่ต่ำกว่ามาตรฐานอุตสาหกรรม ในเดือนตุลาคม 2017 เทสลาไล่ริเชิร์ด ออร์ทิซ (Richard Ortiz) ออกจากงาน เขามีส่วนร่วมในการจัดการรณรงค์ดังกล่าว การไล่ออกนี้ต่อมาคณะกรรมการแรงงานสัมพันธ์แห่งชาติ (National Labor Relations Board; NLRB) ตัดสินว่าเป็นการโต้กลับโดยผิดกฎหมายต่อความพยายามจัดตั้งแรงงาน

ซีอีโอ อีลอน มัสก์ เผยแพร่ทวีตในเดือนพฤษภาคม 2018 ซึ่งสื่อความว่าแรงงานจะเสียหุ้นถ้าจัดตั้งสหภาพ สามปีต่อมา NLRB มีคำสั่งให้มัสก์ลบทวีตดังกล่าว และคืนตำแหน่งงานแก่อดีตลูกจ้าง ออร์ทิซ (Ortiz) พร้อมค่าจ้างคืนทั้งหมด นอกจากนี้ เทสลายังถูกสั่งให้ติดประกาศในทุกโรงงานในสหรัฐอเมริกา เพื่อชี้แจงถึงทวีตที่ผิดกฎหมายดังกล่าว

เทสลาได้ยื่นอุทธรณ์คำสั่งของ NLRB ต่อศาลอุทธรณ์สหรัฐเขตห้า ซึ่งในตอนแรกในปี 2023 มีคำพิพากษายืนคำสั่งของ NLRB ในคำตอบโต้ที่ออร์ทิซเผยแพร่ เขาระบุว่า "ข้าพเจ้ายังคงรอคอยที่จะได้กลับไปทำงานที่เทสลา และทำงานกับเพื่อนร่วมงานที่จะจัดตั้งสหภาพให้สำเร็จ" ในการพิจารณาคดีใหม่ ณ ปี 2024 ศาลตัดสินย้อนคำตัดสินเดิม และถือว่าทวีตของมัสก์ได้รับการคุ้มครองภายใต้รัฐธรรมนูญในฐายะเสรีภาพในการแสดงออก และ NLRB ต้องพิจารณาคำสั่งของตนเองใหม่ที่จะให้คืนตำแหน่งงานแก่ออร์ทิซ

ห้าปีนับจากทวีตดังกล่าว มัสก์ทวีตเชิญชวนให้ UAW จัดการเลือกตั้งสหภาพตามสะดวกโดยจะไม่ขัดขวาง ประธาน UAW เรย์ เคอรี ตอบกลับว่าถ้าเทสลาจริงจังกับการสนับสนุนการจัดตั้งสหภาพจริง ๆ เทสลาก็ควรจะยอมรับว่าตนเองทำผิดกฎหมายตอนที่ไล่ออร์ทิซออก และตอนที่มัสก์ทวีตข้อความซึ่งผิดกฎหมายดังกล่าว

รายงานโดย CNBC ในปี 2022 พบว่าเทสลาจ่ายเงินแก่บริษัทด้านประชาสัมพันธ์ ไมก์เวิลด์วายด์ เพื่อตรวจติดตามกลุ่มเฟซบุ๊กของลูกจ้างเทสลากลุ่มหนึ่งและผู้จัดการสหภาพบนสื่อสังคมออนไลน์ระหว่างปี 2017-2018 ไมก์เวิลด์วายด์ทำการตรวจติดตามบทสนทนาบนสื่อสังคมเกี่ยวกับข้อกล่าวหาการละเมิดแรงงานที่เทสลาและกรณีฟ้องร้องเรื่องการล่วงละเมิดทางเพศ ลูกจ้างอดีตและปัจจุบันของเทสลากล่าวกับ CNBC ว่าพวกตนเชื่อว่าบริษัทยังคงตรวจติดตามลูกจ้างของตนเองบนสื่อสังคมอยู่ ณ ปี 2022

UAW ชนะการเพิ่มเงินเดือน 30 ถึง 160% ใน "บิ๊กธรี" ในปลายปี 2023 ประธาน UAW คนใหม่ ชอน เฟน กล่าวโทษความล้มเหลวในการจัดตั้งสภาพในอดีตว่าเป็นผลมาจากการฉ้อโกงภายใน, การบริหาร "ความสบาย" และข้อตกลงสภาพแรงงานที่แย่ ต่อมา UAW ได้จัดการระดมจัดตั้งสหภาพในบริษัทผู้ผลิตยานยนต์ 13 แห่งที่ยังไม่มีสหภาพ ซึ่งรวมถึงเทสลา ด้วยงบประมาณจัดการรวมกว่า 40 ล้านดอลลาร์สหรัฐตลอดจนถึงปี 2026 ในทางกลับกัน ในปี 2017 UAW เสียเงินไปกับเทสลาที่เดียวถึง 422,000 ดอลลาร์สหรัฐ

### กีกานิวยอร์ก

ในเดือนธันวาคม 2018 แรงงาน 300 คนที่โรงงานผลิตแผงสุริยะในกีกานิวยอร์ก ที่บัฟฟาโล รัฐนิวยอร์ก ประกาศการเรี่ยไรทุนจัดตั้งสหภาพแรงงาน ภายใต้การสนับสนุนจากยูไนเต็ดสตีลเวิร์กเกอส์ (United Steelworkers; USW) และสหภาพต่าง ๆ ในภราดรภาพแรงงานไฟฟ้านานาชาติ USW ยื่นเรื่องร้องต่อ NLRB ในเดือนมิถุนายน 2019 กล่าวหาว่าเทสลาตรวจตราแรงงานและไล่หกคสออกจากงานเพื่อตอบโต้อย่างผิดกฎหมาย กระนั้น กรณีดังกล่าวถูกถอนในเดือนสิงหาคม

แรงงานที่มีหน้าที่ติดป้ายข้อมูล (labeling data) ให้กับเทสลาออโตไพล็อตที่กีกา นิวยอร์ก ในเมืองบัฟฟาโล ประกาศความพยายามจัดตั้งสหภาพกับเวิร์กเกอส์ยูไนเต็ดในวันที่ 14 กุมภาพันธ์ 2023 เวิร์กเกอส์ยูไนเต็ดได้นำการระดมจัดตั้งสหภาพแรงงานสตาร์บักส์สำเร็จเป็นครั้งแรกไปก่อนหน้า ห่างไปหกไมล์ในเมืองบัฟฟาโลเช่นกัน หนึ่งวันหลังการประกาศ เวิร์กเกอส์ยูไนเต็ดยื่นเรื่องฟ้องร้องต่อเทสลาแก่ NLRB ในกรณีไล่ออกแรงงาน 37 คน (ในจำนวนนี้มีหนึ่งคนเป็นสมาชิกคณะกรรมการจัด) โดยกล่าวหาว่าทำไปเพื่อโต้กลับกิจกรรมของสหภาพ และเพื่อขัดขวางการจัดตั้งสหภาพ ในเดือนพฤศจิกายน NLRB ปฏิเสธข้อกล่าวหาเรื่องการไล่ออกเพื่อตอบโต้ แต่พบว่าข้อกล่าวหาอื่นในประเด็นเกี่ยวกับการตรวจตราในที่ทำงานและการประชุมในที่ทำงานชนิดบังคับเข้าฟังที่มีเนื้อหาขัดขวางการจัดตั้งสหภาพแรงงาน ล้วนมีมูล

## เยอรมนี
เทสลาเป็นหนึ่งในไม่กี่ผู้ผลิตยานยนต์ในเยอรมนีที่ไม่ได้ลงนามในข้อตกลงสภาพการจ้างงานใด ๆ เป็นพิเศษ  และไม่ได้เป็นสมาชิกของสมาคมนายจ้างของ (ข้อมูล ณ ปี 2024) โดยเกซัมท์เมทาลเป็นเครือข่ายของบริษัทสำหรับเจรจากับองค์การแรงงาน อีเกเมทาล ในแต่ละภูมิภาค

กฎหมายแรงงานของเยอรมนีกำหนดให้แรงงานต้องมีผู้แทนในลักษณะโครงสร้างคู่ขนาน (dual structure) ของสหภาพแรงงานและสภาอาชีพ สหภาพแรงงานเช่นอีเกเมทาลมีบทบาทในการเจรจาข้อตกลงสภาพการจ้างงานกับนายจ้างแต่ละราย และเจรจาข้อตกลงสภาพการจ้างงานระดับภูมิภาคกับสมาคมนายจ้าง สภาอาชีพประกอบไปด้วยนายจ้างที่ผ่านการเลือกตั้งจากในที่ทำงานนั้น ๆ และมีบทชาทในการเจรจาข้อตกลงจ้างงานและมีสิทธิ์มากมายในการร่วมบริหาร, สิทธิในการมีบทบาท และ สิทธิด้านข้อมูล ตามทฤษฎีแล้ว สภาอาชีพจะไม่ก้าวก่ายการต่อรองรวมกลุ่มว่าด้วยการปรับค่าจ้าง แม้ว่าโดยทางการแล้ว ทั้งสองส่วนจะแยกขาดจากกันโดยสิ้นเชิง แต่สมาชิกในสภาอาชีพหลายคนเป็นผู้แทนสหภาพโดยพฤตินัย สหภาพต่าง ๆ ได้รับการสนับสนุนด้านการเงินผ่านค่าบำรุงซึ่งโดยปกติอยู่ที่ 1% ของรายรับลูกจ้าง ดังนั้น ยิ่งมีจำนวนลูกจ้างมากและยิ่งค่าจ้างสูง (ไม่ว่าจะผ่านทางข้อตกลงสภาพการจ้างงานหรือไม่) หมายความว่าเงินทุนของสหภาพแรงงานนั้น ๆ ก็จะยิ่งเยอะตามไปด้วย

## อ้างอิง

หมวดหมู่:เทสลา
หมวดหมู่:อีลอน มัสก์
หมวดหมู่:อุตสาหกรรมในประเทศเยอรมนี
หมวดหมู่:อุตสาหกรรมในประเทศสวีเดน
หมวดหมู่:อุตสาหกรรมในสหรัฐ
หมวดหมู่:แรงงานในสหรัฐ
หมวดหมู่:แรงงานในประเทศเยอรมนี
หมวดหมู่:แรงงานในประเทศสวีเดน